Rīgā, 2023.gada 29.decembrī

Zilupes vidusskolas izglītojamo vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

1. Zilupes vidusskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem”, ,,Kvalitatīvas mācības”, “Iekļaujoša vide”, “Laba pārvaldība” kopējais kvalitātes līmenis katrā no jomām ir “labi” [[1]](#footnote-1), kas nozīmē, ka izglītības iestāde pakāpeniski ievieš nepieciešamās pārmaiņas un ņem vērā mūsdienu prasības, iestādes vadītājai ir zināšanas, kompetences un izpratne par aktuālajiem izglītības attīstības un kvalitātes jautājumiem:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Labi** |
| **Iekļaujoša vide** | **Labi** |
| **Laba pārvaldība** | **Labi** |

1. Zilupes vidusskolas stiprā puse ir iestādes labvēlīgais mikroklimats, ko raksturo visu pušu savstarpējā sadarbība, atbalsts, cieņpilnas attiecības un komunikācija, atvērtība un tolerance.
2. Lai pilnveidotu izglītības iestādes kompetences, sasniegumus, mācīšanas un mācīšanās jomu, pāreju uz vienotu skolu un pilnveidoto mācību snieguma vērtēšanas pieeju valstī, akreditācijas komisija ir uzdevusi skolai veikt šādus uzdevumus:
3. noteikt, kādi dati un informācija, kurā laikā ir iegūstami izglītības iestādei, lai izvērtētu pāreju uz vienotu skolu un izglītības programmas sekmīgu īstenošanu latviešu valodā, veikt izglītojamo mācību sasniegumu valsts pārbaudes darbā latviešu valodā izvērtējuma analīzi par 2022./2023.m.g., to salīdzinot ar iegūto vērtējumu mācību gada noslēgumā. Sagatavot priekšlikumus par nepieciešamajiem uzlabojumiem izglītojamo latviešu valodas prasmju pilnveidei, norādot izpildes termiņus un atbildīgos;
4. aktivizēt pedagogu un atbalsta personāla sadarbību izglītojamo speciālo vajadzību un mācīšanās grūtību diagnosticēšanā, lai sniegtu nepieciešamos atbalsta pasākumus otrgadniecības un priekšlaicīgas mācību pārtraukšanas risku novēršanai;
5. ikdienas darbā mācību stundās realizēt individualizētu, diferencētu un personalizētu pieeju, ņemot vērā visu izglītojamo spējas, intereses un vajadzības, kā arī dažādot atgriezeniskās saites sniegšanu ikdienas mācību darbā.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar izglītības iestādes vadītāju, vadītājas vietniekiem, pedagogiem, izglītības iestādes dibinātāja pārstāvjiem, izglītojamiem, izglītojamo vecākiem, atbalsta personālu.
  2. 25 mācību stundu vērošana.
  3. Izglītības iestādes apskate kopā ar iestādes vadītāju, vietnieku.
  4. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, tīmekļa platformas Edurio aptaujas rezultāti).
  5. Situāciju analīze par pedagoģijas un izglītības iestādes aktuālās darbības jautājumiem.
  6. Iestādes tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītājs Andrejs Zagorskis

1. Izglītības iestādes darbību un iestādes vadītāja profesionālo darbību vērtē piecos kvalitātes vērtējuma līmeņos: “nepietiekami”; “jāpilnveido”; “labi”; “ļoti labi”; “izcili”. [↑](#footnote-ref-1)